ནད་ཀྱིས་ཟིན་པ་ན༔ དུག་ལྔ་ལམ་འཁྱེར་སྨན་གྱི་གདམས་ངག་དགོས༔ ཁྱད་པར་ཁྲོ་མོ་རྡོ་རྗེ་ཙཎྜ་ལཱི༔ ཕྱི་ཡི་གཏུམ་མོ་མེ་འདྲ་འབར་བའི་ཤུགས༔ བསྐྱེད་རིམ་ཁྲོ་ཉམས་བདུད་ཀྱི་རྒོལ་བ་འཇོམས༔ ནང་གི་གཏུམ་མོ་སྨན་འདྲའི་ནུས་པ་བསྐྱེད༔ འབྱུང་བཞིའི་ནད་རྣམས་ཚ་གྲང་སྙོམས་པས་འདུལ༔ གསང་བའི་གཏུམ་མོ་དཔའ་བོ་སེང་སྒྲོགས་དང་༔ ཡེ་ཤེས་རླུང་གིས་ཉོན་མོངས་ཟིལ་གྱིས་གནོན༔ སེངྒེའི་སྒྲ་སྐད་ཝ་སྤྱང་འགྲན་ཟླ་བྲལ༔ དེས་ན་སངས་རྒྱས་སེངྒེའི་ང་རོ་ཡིས༔ བར་ཆད་མུ་སྟེགས་ཝ་སྤྱང་ཀླད་པ་འགེམས༔ དེ་བཞིན་རྒྱ་གར་མངྒ་དྷ་ཡི་གནས༔ བདུད་འཇོམས་སེངྒེ་སྒྲ་སྒྲོགས་ཞེས་གྲགས་པས༔ བདག་ལ་གསོལ་བ་གང་བཏབ་བདུད་ལས་རྒྱལ༔ ཕྱི་ཡི་སྨན་མཆོག་ནུས་ལྡན་བཟང་དྲུག་གཙོ༔ ནང་གི་སྨན་མཆོག་ཚོགས་དྲུག་ལྷུག་པར་གཙོ༔ གསང་བའི་སྨན་མཆོག་སྒོ་དྲུག་རླུང་ལ་སྦྱང་༔ གསོ་བའི་སྨན་མཆོག་རྫས་དང་ལག་ལེན་སྦྱོར༔ བསྐྱེད་རིམ་སྨན་མཆོག་ལྷ་སྐུའི་སྟོང་ར་སྒོམས༔ རྫོགས་རིམ་སྨན་མཆོག་རང་རིག་གཏན་ལ་ཕོབ༔ འདི་ཉིད་རྟོགས་པས་ང་ཉིད་སྨན་ལྷ་དངོས༔ རྟེན་འབྲེལ་མན་ངག་སྨན་རྣམས་སོ་སོར་གསལ༔ ས་མ་ཡ༔ དེ་ཡང་ཨོ་རྒྱན་སྨན་གྱི་ལྷ་དང་དབྱེར་མེད་སྒྲུབ་ཐབས་ནི༔ སྨན་ལྷ་ལ་བརྟེན་ནས་ཚེ་སྒྲུབ་དང་སྨན་སྒྲུབ༔ སེང་སྒྲོགས་ལ་བརྟེན་ནས་བར་ཆད་ཞི་བ༔ ཡུམ་ལ་བརྟེན་ནས་རླུང་ལས་སྒྲུབ་པ་སྟེ༔ སྒྲུབ་ཐབས་གཅིག་ལ་རྩ་གསུམ་དྲིལ་སྒྲུབ་བྱ་བ་ནི༔ ཐོག་མར་བཀྲ་ཤིས་ཤིང་དགེ་བའི་ཉི་མ་འཆར་སྔ་འགྲིབ་ཕྱི་བ་ལ་ཤར་ཕྱོགས་རྒྱ་ཡངས་པ་སྨན་རྒྱུད་ཀྱི་མཛོད་ཁ་ཕྱེ་བ་ལྟ་བུ༔ ལྷོ་ཕྱོགས་ཨ་རུ་ར་རྣམ་རྒྱལ་གྱི་སྒྲོམ་བུ་འདྲ་བ༔ ནུབ་ཕྱོགས་སྤྱད་པ་ལས་རྩིས་ཀྱི་གབ་རྩེ་བཀོད་པ་འདྲ་བ༔ བྱང་ཕྱོགས་གླང་ཆེན་ཡང་རྒྱུ་བའི་མགྱོགས་ལམ་བྱང་བ་འདྲ་བ༔ མཚམས་ཐམས་ཅད་སྨན་གཞོང་དང་སྨན་ཁྱེམ་གྱི་ནང་དུ་ནུས་པ་འཁྱིལ་བ་འདྲ་བ༔ གཟའ་སྐར་ཤར་ལུགས་ཀྱང་སྨན་ཁྱེམ་གྱི་སྐར་མ་འདྲ་བའི་རི་ཡོད་ས་ན་མདུན་གཏད༔ དེ་ཡང་ས་དཔྱད་ནད་པ་འདྲ་བའི་རི་ལ་སྒྲུབ་པ་མི་བྱ༔ སྨན་པ་འདྲ་བ་འགྲུབ་པ་དཀའ༔ སྨན་ཁྱེམ་དང་སྨན་ཕོར་འདྲ་ན་འགྲུབ་ཐག་ཉེ༔ རྒྱབ་རི་ཁྲོ་བོ་འདྲ་ན་ཚེ་འཕྲང་སྒྲོལ༔ སྨན་ལྷ་འདྲ་ན་སྨན་གྱི་ནུས་པ་ཐེངས༔ སྨན་གྱི་ལྷ་མོ་འདྲ་ན་རྩ་རླུང་ཚེ་དཔལ་བསྐྱེད༔ སྤྱིར་ནི་ནོར་བུ་འབྲང་རྒྱས་འདྲ་བ་དང་༔ ལྷུང་བཟེད་འབྲས་སམ་ཨ་རུ་རས་བཀང་བ་འདྲ་བར་སྨན་སྒྲུབ་བྱ༔ བྷནྡྷ་འདྲ་བ་ཡང་བཟང་༔ འོག་ཏུ་ཆུ་མིག་ཡོད་པ་ཞབས་རྡོལ་ཡིན་པས་སྤང་༔ སྤྱིར་ས་ཁ་ཤོར་བ་དང་མཐའ་ཟད་པ་རྣམས་སུ་སྒྲུབ་པ་བྱ་མི་ལོ་བར་ཤེས་པར་བྱའོ༔ སྨན་ལྗོངས་སྐྱེད་ཚལ་ཀླུ་ཡི་གདེངས་ཀ་རྣམས༔ ཚེ་དང་བསོད་ནམས་དཔལ་བསྐྱེད་གནས་ཡིན་ནོ༔ དེ་ལྟར་རྟེན་འབྲེལ་ལྡན་པའི་ས་དག་ལ༔ བཀྲ་ཤིས་དགེ་བའི་ཉིན་ལ་དལ་བརྩམས་ཏེ༔ མཚན་ལྡན་རིག་མས་བདེ་ཆེན་ཐིག་སྣ་འཛིན༔ ཚངས་སྐུད་ཡོ་འཁྱོག་མེད་པར་ཆ་མཉམ་བཏབ༔ ཐམས་ཅད་གྲུབ་ནས་བྷནྡྷ་མཚན་ལྡན་དུ༔ བགེགས་བསྐྲད་གུ་གུལ་བདུག་ནས་ས་བོན་བཀོད༔ རིན་པོ་ཆེའི་མཉྫི་དང་བཅས་ཚགས༔ སྨན་ནི་ཛཱ་ཏི་ཨ་རུ་ར་ལི་ཤི་གུར་གུམ་ག་པུར་ཀ་ཀོ་ལ༔ སུག་སྨེ་ཙནྡན་དཀར་དམར་གི་ཝཾ་ཅུ་གང་དང་༔ ལི་ཤི་རྒྱ་མཚལ་ཀ་ར་སྦྲང་བུ་རམ༔ ལན་ཚྭ་ཕོ་བ་རིས་སྔོ་ཚ་བ་གསུམ༔ གཞི་ནི་ཨ་རུ་བཞི་བརྒྱ་ཉེར་བཞི་བཞག༔ དེ་འོག་སྐྱུ་རུ་ར་དང་བ་རུ་བཅས༔ དེ་ཡང་སླད་དུ་ནུས་པ་བསྟན་པའི་ཕྱིར༔ ཁྲོམ་བུ་ཙམ་དུ་བྱ༔ ནུས་པ་མི་ཉམས་པར་གུར་གུམ་དང་ཙནྡན་རྣམས་ཕོན་གང་ཆེ༔ རས་སམ་ཤོག་བུའི་ནང་དུ་བཏུམས་པ་བཞག༔ ཞིབ་པར་སྒྲུབ་ན་དབང་ལག་ཁུ་བས་སྦོས༔ ཨ་རག་བཏབ་བམ་ཕབས་ཀྱིས་ནོན་པར་བྱ༔ ཚད་ཀྱང་ཟན་སྦྲུས་གར་སླ་ཙམ་དུ་བྱ༔ སྟེགས་བུར་ཡེ་ཤེས་ལྔ་ཡི་དཀར་མེ་སྦར༔ སྨན་སྒྲུབ་ནུས་པ་འབྱིན་ཚེ་སྒྲུབ་པ་གྲོལ༔ གཞན་ཡང་རྒྱན་བཀོད་བྷནྡྷའི་བཅའ་གཞི་ནི༔ སྨན་སྒྲུབ་རྒྱུད་སྡེ་གོང་འོག་རྣམས་དང་མཚུངས༔ སྨན་གྱི་རྣམ་གྲངས་ཇི་སྙེད་མང་ན་ཡང་༔ ནད་རིགས་བཞི་བརྒྱ་རྩ་བཞིའི་གཉེན་པོ་མཆོག༔ གསང་སྨན་གཞུང་སྨན་ཕྱོགས་གཅིག་བསྒྲིགས་པའོ༔ འདི་ནས་མ་འོངས་སྙིགས་མ་ལྔ་བདོ་ལ༔ ནག་པོ་སུམ་བསྒྲིལ་ཕྱོགས་གཅིག་ཚང་བ་འབྱུང་༔ རུ་རྟ་བོང་ང་སྨན་ཆེན་རྣམ་པ་གསུམ༔ ཤུ་དག་སྤྲུ་ནག་ཐར་ནུ་མ་གི་ཏ༔ དངུལ་ཆུ་ཤིང་ཀུན་ཤྲཱི་ཁནྜ་བཅས༔ འདི་རྣམས་སྨན་སྐབས་དག་དང་སྦྱར་ནས་བཏང་༔ ཁྱད་པར་འགོ་བའི་ནད་རིགས་ལ་སོགས་ལ༔ ཐམས་ཅད་ཞིབ་བཏགས་ཕྱོགས་གཅིག་རིལ་བུ་བསྒྲིལ༔ སྔགས་ཀྱི་ནུས་པ་བསྟིམས་པས་མགོ་ནད་ཐུབ༔ ཁྱད་པར་དུས་མ་ཡིན་པའི་བར་ཆད་ལ༔ སྨན་དང་སྔགས་རྣམས་ལུས་ལ་འཆང་བ་ཡིས༔ ཚེ་འཕྲང་བདུད་ཀྱི་གཡུལ་ལས་རབ་ཏུ་རྒྱལ༔ དེ་བས་དཀྱིལ་འཁོར་འདི་ལ་འབད་པར་གྱིས༔ མཆོད་པ་སྤྱི་མཐུན་ཐམས་ཅད་ཚང་བའི་རྗེས༔ སྟོང་གསལ་མི་དམིགས་དྲན་རྫོགས་འདི་ལྟར་སྒོམས༔» ས་མ་ཡ༔ རྒྱ་རྒྱ་རྒྱ༔ «དང་པོ་ནི༔» ན་མོ༔ སྐུ་ལྔ་མཚན་བརྒྱད་ཨོ་རྒྱན་རིན་པོ་ཆེ༔ བདག་སོགས་ཚེ་ལ་བར་ཆད་སྡང་ལགས་ན༔ འགྲོ་མགོན་སྨན་ལྷའི་དཀྱིལ་འཁོར་དལ་བཟུང་ནས༔ འགྲོ་ཀུན་ཉོན་མོངས་ནད་ལས་གྲོལ་བར་མཛོད༔ འགྲོ་དོན་སྨིན་གྲོལ་ཆོས་འཁོར་བསྐོར་དུ་གསོལ༔ རྃ་ཡྃ་ཁྃ༔ ཨོྃ་ཨཱཿཧཱུྃ༔ ཨོྃ་བྷྲཱུྃ་ཧཱུྃ༔ ཨོྃ་ཧཱུྃ་ཏྲཱྃ༔ ཨོྃ་ཧྲཱིཿཨཱཿ མཱུྃ་ལཱྃ་མཱྃ་པཱྃ་ཏཱྃ༔ ཛཿཧཱུྃ་བཾ་ཧོཿ ཧོཿ སྟོང་པའི་ངང་ལས་བྷྲཱུྃ་ཉིད་ཞུ་བ་ལས༔ བྷནྡྷ་ཡངས་པ་རིན་ཆེན་གཞལ་ཡས་ཁང་༔ གྲུ་ཆད་ཟླུམ་སྐོར་ཕྲིན་ལས་རྣམ་བཞི་ལྡན༔ དེ་དབུས་རྡོ་རྗེ་རྒྱ་གྲམ་ལྟེ་བར་ཧཱུྃ༔ དྲན་རྫོགས་གནས་འགྱུར་སེངྒེ་སྒྲ་སྒྲོགས་སྐུ༔ མཐིང་ནག་ཁྲོ་ཚུལ་སྤྱི་བོར་སེང་ཞལ་གདངས༔ སེང་ལྡེང་གཎྜི་སྒྲོགས་པས་སྟོང་གསུམ་གཡོ༔ འབར་བའི་དབུ་སྐྲ་ཐོད་སྐམ་ཕྲེང་བས་བརྒྱན༔ སྐུ་ལ་སེངྒེའི་གཡང་གཞི་ལྷབ་ཏུ་གསོལ༔ རིན་པོ་ཆེ་དང་རུས་པའི་ཕྲེང་བས་བརྒྱན༔ ཕྱག་གཡས་རྡོ་རྗེ་གཡོན་པས་དྲིལ་བུ་བསྣམས༔ བརྐྱང་བསྐུམ་གར་ལྡན་ཟུང་འཇུག་ཡུམ་ལ་འཁྲིལ༔ ལྷ་མཆོག་དེ་ལ་འཁྲིལ་བའི་རྣལ་འབྱོར་མ༔ རྡོ་རྗེ་ཕག་མོ་གྲི་ཐོད་མགུལ་ནས་འཁྱུད༔ རུས་པའི་རྒྱན་ལྡན་ཟུང་འཇུག་ཡབ་ལ་འཁྲིལ༔ ཡབ་ཡུམ་ཡེ་ཤེས་རབ་འབར་ཀློང་དུ་གསལ༔ དེ་ཡི་སྤྱི་བོར་གུ་རུ་དུག་ལྔ་སེལ༔ སྨན་ལྷ་མཐིང་ག་ཞི་འཛུམ་ཐོར་ཚུགས་ཅན༔ ཕྱག་གཡས་རྣམ་པར་རྒྱལ་བའི་ཨ་རུ་ར༔ འགྲོ་ལ་སྨན་སྦྱིན་ཕྱག་རྒྱ་མཆོག་སྦྱིན་ཅན༔ ཕྱག་གཡོན་འཆི་མེད་བདུད་རྩིའི་བུམ་པ་ཐོགས༔ མཉམ་བཞག་དགོངས་པས་ཚེ་ཡི་བར་ཆད་སེལ༔ ཞབས་གཉིས་ཕྱེད་སྐྱིལ་བདུད་རྩིའི་རྒྱུན་འབེབས་བསྒོམ༔ བྷནྡྷའི་ཕྱོགས་བཞིར་འགུགས་པའི་ལྷ་མོ་བཞི༔ རང་རྟགས་ཕྱག་རྒྱས་འབྱུང་ལྔའི་བཅུད་བསྡུས་ནས༔ ཡབ་ཡུམ་སྐུ་ལ་གཉིས་མེད་ཐིམ་པར་བསྒོམ༔ སླར་ཡང་རང་གི་ཐུགས་ཀར་ཧཱུྃ་གསལ་བའི༔ འོད་དང་མདུན་བསྐྱེད་དམ་ཚིག་ས་བོན་གྱིས༔ ཡེ་ཤེས་ལྷ་ཚོགས་སྐད་ཅིག་སྤྱན་དྲངས་གྱུར༔ ཨོྃ་བཛྲ་ས་མཱ་ཡ་ཛ་ཛཿ ཛཿཧཱུྃ་བཾ་ཧོཿ «སྤྱན་འདྲེན་པ་ནི༔» ཧཱུྃ༔ ཡུལ་གྱི་མིང་ནི་མ་ག་དྷ་ཡི་ཡུལ༔ མུ་སྟེགས་འདུལ་མཛད་གནམ་ལྕགས་ཟོར་མདའ་འཕེན༔ བདུད་དང་འབྱུང་པོ་བགེགས་སྲིན་ཚར་གཅོད་པ༔ རྗེ་བཙུན་དྲག་པོ་གཏུམ་ཆེན་གཤེགས་སུ་གསོལ༔ དྲག་མོ་རྣལ་འབྱོར་ཕག་གདོང་གཤེགས་སུ་གསོལ༔ རིགས་བདག་སྨན་ལྷ་འཚོ་མཛད་གཤེགས་སུ་གསོལ༔ དེང་འདིར་གསོ་བ་སྨན་གྱི་དཀྱིལ་འཁོར་དུ༔ དམ་ཡེ་དབྱེར་མེད་བརྟན་པར་བཞུགས་ནས་སུ༔ བྱིན་ཆེན་ཕོབ་ལ་དབང་ཆེན་བསྐུར་དུ་གསོལ༔ ཨོྃ་བཛྲ་བྷཻ་ཥ་ཛྱཻ་རཱ་ཛ་ཡ་ཨཱ་ཡུར་ཥེ་བཛྲ་སེངྷ་གནྜ་བཻ་རོ་ཙ་ན་བྷ་ར་ཧི་ཛཿཧཱུྃ་བཾ་ཧོཿ ཨོྃ་བཛྲ་ས་མ་ཡ་ཧོཿ ས་མ་ཡ་སཏྭཾ༔ བཛྲ་རཱ་ག་ཡ་ཧོཿ རཱ་ག་ཡ་མི༔ ཨ་ཝེ་ཤ་ཡ་བཛྲ་ཨ་མྲྀ་ཏ་ཙཎྜ་མུ་ཏྲ་ཨཀྵོ་བྷཻ་སྭཱ་ཧཱ༔ «ཞེས་སྤྱན་དྲངས་ཤིང་དམ་ཚིག་ཡེ་ཤེས་དབྱེར་མེད་དུ་གྱུར༔ སྒོ་མ་རྣམས་ཀྱི་ཕྱག་རྒྱས་བསྐུལ་བས་ཡབ་ཡུམ་གྱིས་སྦྱོར་བ་མཛད༔ སྦྱོར་མཚམས་ནས་སྨན་གྱི་ལྷ་མོ་འཚོ་བྱེད་གཞོན་ནུ་མ་གྲངས་མེད་བྱོན༔ སྨན་གྱི་ལྷ་མོའི་བྷ་ག་ནས་འཆི་མེད་བདུད་རྩི་བཅུད་དྲིལ་གྱི་བདེ་བ་བབས་པས་སྨན་གྱི་ནུས་པ་ཆེར་འབར༔ དེ་ཡི་ཚེ་ནུས་པའི་ཟེར་འོག་རླུང་རི་རྒྱ་གྲམ་ལ་ཕོག༔ རླུང་གཡོས་ཡེ་ཤེས་ཀྱི་མེ་འབར་སྨན་གྱི་ངོ་བོ་བདུད་རྩིར་གྱུར་ཏེ་ཁོལ༔ བདུད་རྩིའི་རླངས་པ་ལས་བྱུང་བའི་སྨན་གྱི་ལྷ་མོ་རྣམས་ཀྱིས་མཆོད་སྤྲིན་སྣ་ཚོགས་དཀྱིལ་འཁོར་གྱི་གཙོ་བོ་ལ་ཕུལ་བས་མཉེས་ཤིང་ཚིམ༔ བྱིན་རླབས་ཡིག་འབྲུ་ཚུར་འཕྲོས་སྨན་གྱི་དལ་དང་ལྷ་ཡི་ངོ་བོ་དབྱེར་མེད་དུ་གྱུར༔ ལྷར་དྲི་བཟང་ཞིང་བཅུད་གཡོ་བ་ཕྱོགས་བཅུར་འཕྲོས༔ ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་ཐམས་ཅད་ལ་མཉེས་པའི་མཆོད་པ་ཕུལ༔ ཕྱོགས་བཅུའི་སངས་རྒྱས་རྣམས་ཀྱི་ཐུགས་རྗེ་བྱིན་རླབས་ཚུར་འདུས་འཆི་མེད་སྨན་ལྷའི་དཀྱིལ་འཁོར་ལ་ཐིམ༔ འཆི་བ་མེད་པ་རིག་འཛིན་ཚེ་ཡི་བཅུད་དུ་གྱུར༔ སླར་འཕྲོས་སྣང་སྲིད་འབྱུང་བ་ལྔ་ཡི་བཅུད་སྐྱེ་འགྲོ་སྲིད་པ་དང་སྲིད་པར་མི་གནས་པ་རྣམས་ཀྱི་བཅུད་དང་༔ དྭངས་མ་བསྡུས་ཏེ་བདག་དང་སྨན་ལྷའི་དཀྱིལ་འཁོར་ལ་ཐིམ༔ ཚེ་ཉི་ཟླ་དང་མཉམ༔ རྩལ་སེངྒེ་དང་མཉམ༔ མདངས་རྨ་བྱ་དང་མཉམ༔ ནུས་པ་ཁྱུང་དང་མཉམ༔ ཤེད་གྱད་དང་མཉམ༔ སྙན་གྲགས་འབྲུག་དང་མཉམ༔ དཔལ་སྟོབས་མཆོང་རྩལ་སྟག་དང་མཉམ༔ བདེན་པ་ནུས་པས་འཇའ་ལུས་ཆོས་སྐུ་འགྲུབ་པར་བསྐྱེད༔ རྩ་སྔགས་ནི༔» ཨོྃ་གུ་རུ་བྷཻ་ཥ་ཛྱེ་ཡ་མ་ཧཱ་བྷཻ་ཥ་ཛྱེ་ཡ་རཱ་ཛ་ཡ་ཏ་ཐཱ་ག་ཏ་ཡ་ཨརྷ་ཏེ་སཾ་མྱཀྶཾ་བུདྡྷ་ཡ༔ ཏདྱ་ཐཱ༔ བྷཻ་ཥ་ཛྱེ་ཡ་མ་ཧཱ་རཱ་ཛ་ཡ་སྭཱ་ཧཱ༔ «ལས་སྔགས༔» ཨཽཎྱ་ཡ་སེངྷ་གནྜ་བཛྲ་ན་ཧི་ཨཱ་ཡུརྫྙཱ་ན་སརྦ་པཉྩ་ཧྲཱིཿཋ་ཛཿཧཱུྃ་བཾ་ཧོཿ «ཤམ་བུར༔» ཨོྃ་བཛྲ་གུ་རུ་བིརྻ་པཱ་ཎི་སརྦ་ཨ་དྷིཥྛ་ན་ཧཱུྃ་ཧཱུྃ་ཧཱུྃ་སྭཱ་ཧཱ༔ «འདི་ཉིད་སོ་སོར་ཅི་ནུས་བཟླས༔ སྐབས་སུ་མཆོད་པ་འབུལ་བ་ནི༔» ཧཱུྃ༔ འཆི་མེད་དབང་པོ་སྨན་གྱི་དཀྱིལ་འཁོར་ལྷ༔ འཇའ་ལུས་སྒྲུབ་མཆོག་ཚེ་ཡི་རིག་འཛིན་ལ༔ ཕྱི་ནང་གསང་བའི་བླ་མེད་མཆོད་པས་མཆོད༔ དགྱེས་པར་བཞེས་ནས་འཆི་མེད་རིག་འཛིན་སྩོལ༔ ཨོྃ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ ཨོྃ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་པཱུ་ཛ་ཨཱཿཧཱུྃ༔ «བསྟོད་པ་ནི༔» ཧཱུྃ༔ འཆི་མེད་ངོ་བོ་པད་འབྱུང་སྨན་གྱི་ལྷ༔ ཚེ་བདུད་ཚར་གཅོད་དྲག་པོ་སེངྒེའི་སྒྲ༔ རྩ་རླུང་དཔལ་བསྐྱེད་རྡོ་རྗེ་རྣལ་འབྱོར་ཡུམ༔ སྣོད་ཀྱི་བཅུད་འགུགས་ཕོ་ཉ་མགྱོགས་མ་བཞི༔ དུས་མིན་འཆི་བའི་འཇིགས་པ་འཇོམས་མཛད་ལྷ༔ དུག་གསུམ་ནད་སེལ་དཀྱིལ་འཁོར་ལྷ་ཚོགས་ལ༔ སྒོ་གསུམ་དྭང་བའི་ཡིད་ཀྱིས་ཕྱག་འཚལ་བསྟོད༔ རླུང་མཁྲིས་བད་ཀན་ཁྲག་དང་འདུས་པ་ཡི༔ ནད་རིགས་བཞི་བརྒྱ་རྩ་བཞི་ཞི་བ་དང་༔ བསམ་པ་ལྷུན་གྱིས་འགྲུབ་པར་བྱིན་གྱིས་རློབས༔ ཨོྃ་གུ་རུ་བྷཻ་ཥ་ཛྱེ་ཨཱ་ཡུརྫྙཱ་ན་མ་ཧཱ་གྷནྜ་བཛྲ་བྷ་ར་ཧི་ཛཿཧཱུྃ་བཾ་ཧོཿ སརྦ་ཨ་བྷི་ཥིཉྩ་ཧྲཱིཿ «དེ་ནས་སྒྲུབ་པ་གྲོལ་སྐབས་སྨན་གྱི་ཞལ་ཁ་ཕྱེ་ཞིང་ཚོགས་ཀྱི་འཁོར་ལོ་རྒྱ་ཆེན་བདེ་གཤེགས་ཀུན་འདུས་ལྟར་བསྐོར༔ ཁྱད་པར་སྒྲུབ་པའི་རིང་ལ་རྒྱུན་ཆགས་ཀྱིས་ཚོགས་བསྐང་བྱ༔ དེ་ནས་དངོས་གྲུབ་ཞུ་བ་ནི༔» ཧཱུྃ༔ བཅོམ་ལྡན་མགོན་པོ་འཆི་མེད་ལྷ་ཡི་བླ༔ ལྷ་ཡི་བླ་མ་པད་འབྱུང་སྨན་གྱི་བླ༔ བདུད་བཞི་ཚར་གཅོད་དྲག་པོ་སེངྒེའི་སྒྲ༔ བདེ་ཆེན་དབང་མོ་ཟག་མེད་ཡེ་ཤེས་རྒྱས༔ རིགས་བཞི་སྒོ་མས་དགའ་བཞི་ཐབས་ཀྱིས་བསྐུལ༔ ཟག་མེད་སྐུ་ལ་ཡེ་ཤེས་རྒྱས་པའི་ཐུགས༔ གུ་རུ་ཡིད་བཞིན་ནོར་བུར་གསོལ་བ་འདེབས༔ མི་མཐུན་ཚེ་ཡི་བར་ཆད་ཞི་བ་དང་༔ དུག་གསུམ་ནད་སེལ་འཆི་མེད་སྨན་མཆོག་གིས༔ དབང་བསྐུར་བྱིན་རླབས་དེང་འདིར་སྩལ་དུ་གསོལ༔ ཁྱད་པར་རླུང་མཁྲིས་བད་ཀན་འདུ་བ་བཞི༔ སྙོམས་ཤིང་འབྱུང་བཞིའི་རྒུད་པ་བསལ་དུ་གསོལ༔ ཨོྃ་ཀཱ་ཡ་ཝཱཀྐ་ཙིཏྟ་གྷུ་ཡ་གུ་ཧྱ་ཨ་བྷི་ཥིཉྩ་ཧཱུྃ༔ «ཞེས་དབང་བཞི་བླང་ངོ་༔ སྨན་སྒྲུབ་ཀྱི་དངོས་གྲུབ་ཞུ༔ བཀྲ་ཤིས་ནི༔» ཧྲཱིཿ བཻཌཱུརྻའི་མདངས་ལྡན་འཆི་མེད་ལྷ༔ དུག་གསུམ་ནད་སེལ་པད་འབྱུང་སྨན་པའི་མཆོག༔ རྣམ་རྒྱལ་ཕྱག་མཚན་སྐྱེ་འགྲོའི་ཚ་གདུང་སེལ༔ ཨོ་རྒྱན་སྨན་ལྷའི་དཀྱིལ་འཁོར་བཀྲ་ཤིས་ཤོག༔ «ཅེས་པས་མེ་ཏོག་འཐོར༔ སྨན་མཆོག་བསྒྲུབས་པའི་ཡུལ་གྲུ་བཀྲ་ཤིས་ཤིང་༔ ནད་མུག་འཁྲུག་རྩོད་འགལ་རྐྱེན་བར་ཆད་ཞི༔ དུས་མིན་འཆི་བའི་འཇིགས་པ་མི་འབྱུང་ཞིང་༔ བཀྲ་ཤིས་ཡར་ཟླའི་ངོ་བཞིན་འཕེལ་བར་འགྱུར༔ སྐལ་ལྡན་ལས་འཕྲོ་ཅན་དང་འཕྲད་པར་ཤོག༔» ས་མ་ཡ༔ རྒྱ་རྒྱ་རྒྱ༔ «གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ ཐེམ་རྒྱ༔ ཁོ་བོ་ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོ་ཡིས་ས་ཁྱི་ལོར་བསམ་ཡས་མཆིམས་ཕུའི་དགེའུ་གོང་ནས་གདན་དྲངས་ཤིང་། ལྕགས་ཕག་ལོར་མདོ་ཁམས་སྲིན་མོའི་མེ་བཙའ་ཟངས་བཙན་རྡོ་རྗེ་འབར་བའི་ཉེ་ཆར་དགེ་བསྙེན་རིན་ཆེན་འོད་འབར་དང་རྫོང་སྨན་ནཱ་ག་དྷེ་ཝི་དྷཱ་རའི་གནས་མཆོག་ནང་ཆེན་མང་བཀུར་བའི་རྒྱལ་རབས་ཁྲི་དམར་སྒར་ཆེན་ཨུར་འགོས་སུ་མཁའ་འགྲོ་པཉྩའི་ཡི་གེ་འདུག་པ་ལས་བོད་ཡིག་ཏུ་བསྒྱུར་བའོ།། །། » «